Kommissionens forordning (EF) nr. 2304/2002

af 20. december 2002

om gennemførelse af Rådets afgørelse 2001/822/EF om de oversøiske landes og territoriers associering med Det Europæiske Fællesskab ("associeringsafgørelsen")

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 2001/822/EF(1), særlig artikel 23,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til finansprotokollen til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, samt om finansiel bistand til de oversøiske lande og territorier, på hvilke EF-traktatens fjerde del finder anvendelse(2),

under henvisning til Rådets forordning om finansforordning for Den Europæiske Udviklingsfond(3), i det følgende benævnt "EUF-finansforordningen", og

ud fra følgende betragtninger:

(1) I henhold til afgørelse 2001/822/EF (associeringsafgørelsen) skal Kommissionen vedtage gennemførelsesbestemmelser til del III og bilag II A til D i samarbejde med de oversøiske lande og territorier, i det følgende benævnt "OLT",inden for rammerne af partnerskabsproceduren. Artikel 4 fastsætter navnlig, at OLT i første række skal have ansvaret for udarbejdelsen af enhedsprogrammeringsdokumenter, i det følgende benævnt "SPD", og samarbejdsprogrammerne.

(2) De bestemmelser, som Kommissionen vedtager i medfør af artikel 23 i associeringsafgørelsen, skal være forenelige med principperne om forsvarlig finansforvaltning, partnerskab, komplementaritet og subsidiaritet og sikre OLT ejerskab til udviklingsprocessen samt passende overvågning og revision fra OLT's og Kommissionens side.

(3) Under hensyntagen til OLT's specifikke behov, evne og begrænsninger bør den finansielle støtte til OLT tage form af enten budgetstøtte, forudsat at OLT's forvaltning af offentlige udgifter garanterer tilstrækkelig gennemsigtighed, ansvarlighed og effektivitet. Procedurerne for offentlige indkøb bør desuden opfylde standarderne i EUF-finansforordningen med hensyn til gennemsigtighed og åbenhed eller som støtte til projekter eller programmer, når dette anses for at garantere en mere effektiv eller sikrere gennemførelse.

(4) Der bør fastlægges bestemmelser for udarbejdelsen af SPD, opfølgning, revision, evaluering, nybehandling og gennemførelse heraf samt for indberetning og finansielle korrektioner. Ifølge disse bestemmelser skal Kommissionen kunne inddrages i disse aktiviteter. Med forbehold af eventuelle nødvendige tilpasninger til OLT's specifikke situation bør de svare til de tilsvarende bestemmelser for strukturfondene for således at udvide Kommissionens deltagelse og gøre den mere effektiv.

(5) For at lette det regionale samarbejde og integrationen mellem OLT og AVS-staterne bør der i princippet gælde identiske regler. Dog under hensyn til visse OLT's geografiske beliggenhed, som gør, at de ikke kan etablere noget nært samarbejde med AVS-staterne eller andre OLT, bør der også åbnes mulighed for tildeling af regionale midler på anmodning af kun ét OLT.

(6) De i denne forordning fastsatte foranstaltninger har været genstand for konsultationer med OLT.

(7) De i denne forordning fastsatte foranstaltninger er i overensstemmelse med udtalelsen fra EUF/OLT-udvalget, der er nedsat ved artikel 24 i associeringsafgørelsen -

UDSTEDT FØLGENDE FORORDNING:

DEL 1

EMNE OG PRINCIPPER

Artikel 1

Emne

Denne forordning fastsætter procedurerne for programmering og gennemførelse af og kontrol med Fællesskabets finansielle bistand til OLT, som forvaltes af Kommissionen under 9. Europæiske Udviklingsfond efter bestemmelserne i associeringsafgørelsen og EUF-finansforordningen.

Artikel 2

Komplementaritet og partnerskab

1. Programmeringen, gennemførelsen, overvågningen og evalueringen af EUF-støtten foretages i nær konsultation mellem OLT, de berørte medlemsstater og Kommissionen.

2. OLT sikrer, at alle aktører i samarbejdet, der er omhandlet i artikel 5, stk. 1, andet og tredje led, i associeringsafgørelsen, høres på passende måde under programmeringsprocessen.

3. OLT, de berørte medlemsstater og Kommissionen fremmer koordination og sammenhæng mellem både foranstaltninger, som gennemføres i henhold til denne forordning, foranstaltninger, som iværksættes med bidrag fra Fællesskabets budget, og operationer, der gennemføres af Den Europæiske Investeringsbank, andre internationale institutioner og de berørte medlemsstater.

DEL II

PROGRAMMERBAR OG IKKE-PROGRAMMERBAR BISTAND

KAPITEL 1

Programmerbar bistand

Artikel 3

Territorial programmering

Operationer, der finansieres med gavebistand på grundlag af associeringsafgørelsen, programmeres så snart som muligt efter denne forordnings ikrafttræden på basis af et vedtaget enhedsprogrammeringsdokument - (SPD) - svarende til modellen i bilaget til denne forordning.

Artikel 4

Udarbejdelse af SPD

1. De kompetente OLT-myndigheder udarbejder et forslag til SPD efter høring af det bredest mulige udvalg af aktører i udviklingsprocessen og baserer sig på tidligere erfaringer og bedste praksis.

Hvert forslag til SPD skal tilpasses de enkelte OLT's behov og tilgodese deres særlige omstændigheder. Det skal indeholde en prioritering af aktiviteter og sigte mod lokalt ejerskab af samarbejdsprogrammerne.

Forslaget forelægges Kommissionen senest 12 måneder efter denne forordnings ikrafttræden.

2. Forslaget til SPD drøftes mellem OLT, de berørte medlemsstater og Kommissionen, i givet fald gennem den relevante delegation.

OLT fremlægger al nødvendig information, herunder resultaterne af eventuelle gennemførlighedsundersøgelser, for at Kommissionen kan foretage en så effektiv vurdering som muligt af SPD-udkastet.

3. OLT-myndighederne skal navnlig så tidligt som muligt meddele Kommissionen, hvorvidt de ønsker, at de finansielle bidrag af EUF skal tage form af budgetstøtte.

Alle afvigelser mellem landets egen analyse og Fællesskabets analyse skal noteres.

Artikel 5

Kommissionens forundersøgelse af SPD

Kommissionen vurderer SPD-udkastet for at fastslå, om det indeholder alle fornødne elementer og er foreneligt med målene for associeringsafgørelsen, denne forordning og de relevante EF-politikker. Den underretter Den Europæiske Investeringsbank om det modtagne udkast.

Kommissionen skal navnlig tage stilling til, om den finansielle støtte fra EUF kan bevilges som budgetstøtte efter en indledende vurdering af den offentlige udgiftsforvaltnings gennemsigtighed, ansvarlighed og effektivitet og af åbenheden og gennemsigtigheden i de offentlige indkøb i overensstemmelse med standarderne i EUF-finansforordningen eller som støtte til programmer eller projekter.

Artikel 6

Regionale programmer

1. Den finansielle støtte til regionalt samarbejde og integration, der er omhandlet i artikel 1, stk. 1, litra a), nr. ii), i bilag II A til associeringsafgørelsen, fordeles på basis af programforslag, der forelægges af et eller flere OLT i overensstemmelse med artikel 16 i associeringsafgørelsen.

2. Forslagene skal være resultatet af drøftelser mellem Kommissionen og de territoriale OLT-anvisningsberettigede, der udpeges i medfør af artikel 14 i denne forordning, eller deres repræsentanter, også i givet fald efter høring af berettigede ikke-statslige aktører.

De forelægges Kommissionen inden den 30. september 2003.

I sin vurdering af forslagene tager Kommissionen særligt hensyn til de forventede virkninger af modtagerlandenes eller -territoriernes integration i den region, som de tilhører. Forud for udgiftsforpligtelserne træffer Kommissionen en finansieringsafgørelse om støtte til projekter og programmer.

3. Foreligger der et restbeløb efter den første tildeling, kan der forelægges yderligere forslag to gange om året, medmindre der er tale om særlig hastende tilfælde, første gang inden henholdsvis den 31. december 2003 og den 30. juni 2004.

4. For at opnå passende stordriftsfordele og øge effektiviteten kan regionale programmer med en tydelig national komponent finansieres med en blanding af regionale og territoriale midler.

5. Artikel 8 og 16 til 30 finder tilsvarende anvendelse på regionale programmer.

KAPITEL 2

Ikke-programmerbar bistand

Artikel 7

Udnyttelse af reserve "C"

1. Kommissionen tildeler ressourcerne fra reserve "C" til de formål, der er omhandlet i artikel 3, stk. 3, litra b) eller c), i bilag II A til associeringsafgørelsen, på grundlag af den i denne forordning nævnte midtvejsrevision, eller i Grønlands tilfælde den midtvejsrevision, der er omhandlet i artikel 3, stk. 2, i bilag II A til associeringsafgørelsen. Kommissionen justerer de vejledende tildelinger i artikel 3, stk. 4, i bilag II A til associeringsafgørelsen tilsvarende og underretter OLT og medlemsstaterne om sin afgørelse vedrørende de nye tildelinger.

2. Med henblik på indgåelse af forpligtelser for de ressourcer, der er omhandlet i artikel 28 og i bilag II D til associeringsafgørelsen, indgiver et OLT, der anser sig selv for at være berettiget til den deri omhandlede støtte, en komplet anmodning på de formularer, som Kommissionen stiller til rådighed, sammen med alle de til dens vurdering nødvendige oplysninger.

Anmodningen forelægges Kommissionen senest den 30. april i året efter det år, for hvilket der ønskes supplerende støtte.

Kommissionen meddeler så hurtigt som muligt OLT sin beslutning.

DEL III

GENNEMFØRELSE

KAPITEL 1

Finansielle procedurer

Artikel 8

Forpligtelser

1. Kommissionen disponerer for udgifter til finansiel bistand til OLT efter EUF-finansforordningen.

2. Forud for udgiftsforpligtelserne inden for SPD træffer Kommissionen en finansieringsafgørelse om budgetstøtte eller støtte til projekter og programmer.

3. Uden for SPD disponerer Kommissionen for udgifter med berøring til den ikke-tildelte "C", der er oprettet i medfør af artikel 3, stk. 3, i bilag II A til associeringsafgørelsen, og afholder dem i overensstemmelse med artikel 15 og 54 i EUF-finansforordningen.

Artikel 9

Udbetalende instanser

De finansielle institutioner i OLT, hos hvilke Kommissionen åbner konti i overensstemmelse med del I, afsnit III, kapitel 3, afdeling 4, i EUF-finansforordningen med henblik på gennemførelsen af samarbejdet med OLT, optræder som udbetalende instanser.

Midler, der er indsat hos udbetalende instanser i Fællesskabet, er rentebærende.

De udbetalende instanser modtager ikke vederlag for deres tjenesteydelser, og de indestående beløb forrentes ikke.

KAPITEL 2

Kontrakter

Artikel 10

Almindelige bestemmelser for kontrakter

1. Procedurerne for kontrakttildeling angives i finansieringsaftalerne.

2. Når den finansielle bistand ydes som budgetstøtte, finder procedurerne for offentlige indkøb i det pågældende OLT anvendelse.

3. I alle andre tilfælde sker kontrakttildelingen efter bestemmelserne i artikel 75, stk. 1, første afsnit, i EUF-finansforordningen.

Artikel 11

Afgifts- og toldordning

1. OLT anvender på kontrakter om gennemførelse af programmer eller projekter, der finansieres af EUF, en afgifts- og toldordning, som ikke er mindre gunstig end den, der gælder for de mest begunstigede stater eller for de internationale organisationer på udviklingsområdet, som de har forbindelse med. Ved fastlæggelsen af, hvad der skal forstås ved mestbegunstigelsesbehandling (MFN), tages der ikke hensyn til de ordninger, det pågældende OLT anvender over for andre OLT eller AVS-stater eller andre udviklingslande.

2. Med forbehold af stk. 1 finder følgende anvendelse på kontrakter finansieret af Fællesskabet:

a) kontrakterne pålægges hverken bestående eller fremtidige stempel- og registreringsafgifter eller andre afgifter med tilsvarende virkning i det pågældende OLT; kontrakterne registreres dog i overensstemmelse med gældende lov i OLT, og der kan ved registreringen opkræves et gebyr svarende til tjenesteydelsen

b) fortjeneste og/eller indtægt, der følger af gennemførelsen af kontrakter, er skattepligtig i henhold til det pågældende OLT's interne skatteordninger, forudsat at de fysiske eller juridiske personer, der opnår en sådan fortjeneste og/eller indtægt, har permanent hjemsted i dette OLT, eller at gennemførelsen af kontrakten varer mere end seks måneder

c) virksomheder, som skal indføre materiel til udførelsen af bygge- og anlægskontrakterne, kan på anmodning midlertidigt indføre dette materiel toldfrit i henhold til det pågældende OLT's lovgivning

d) erhvervsbestemt materiel, der er nødvendigt til udførelse af opgaver, der er defineret i kontrakterne vedrørende tjenesteydelser, kan i henhold til den nationale lovgivning indføres i det pågældende OLT midlertidigt uden told og andre afgifter med tilsvarende virkning, i det omfang tolden og afgifterne ikke udgør betaling for en tjenesteydelse

e) varer, der indføres i et OLT i forbindelse med en kontrakt om leverancer, indføres uden told, skatter eller afgifter med tilsvarende virkning. Når en kontrakt omfatter en leverance med oprindelse i det pågældende OLT, indgås kontrakten på grundlag af prisen ab fabrik, forhøjet med de interne afgifter, som OLT i givet fald selv pålægger disse leverancer

f) indkøb af brændstoffer, smøremidler og bindemidler på basis af carbonhydrider samt alt materiale, der indgår i en bygge- og anlægskontrakt, anses for at være fremstillet på det lokale marked og undergives den afgiftsordning, der gælder i det pågældende OLT's lovgivning samt

g) fysiske personer, bortset fra lokalt ansatte, der varetager opgaver, som er defineret i en kontrakt vedrørende tjenesteydelser, samt disses familiemedlemmer, kan efter bestemmelserne i det pågældende OLT's lovgivning indføre personlige ejendele til personlig og husholdningsmæssig brug uden erlæggelse af told, importafgifter og andre afgifter med tilsvarende virkning.

3. Alle forhold, der ikke er omhandlet i stk. 1 og 2, om afgifts- og toldordninger, forbliver undergivet det pågældende OLT's lovgivning.

KAPITEL 3

Ansvarlige for forvaltning og gennemførelse

Artikel 12

Gennemførelsesprocedurer

Uanset procedurerne for gennemførelsen af budgetstøtten, som er omhandlet i artikel 8, stk. 2, og 10, stk. 2, gennemføres programmer og projekter, der finansieres i henhold til denne forordning, i medfør af artikel 13, 14 og 15.

Artikel 13

Delegationer

1. Når Kommissionen repræsenteres ved en delegation under delegationslederens ansvar, underretter den det pågældende OLT derom. I så fald finder artikel 22, stk. 2, og 67 i EUF-finansforordningen vedrørende subdelegerede anvisningsberettigede og regnskabsførere anvendelse.

2. Delegationslederen skal i nært samarbejde med den territoriale anvisningsberettigede:

a) på anmodning af det pågældende OLT deltage og tilbyde bistand i forbindelse med udarbejdelse af projekter og programmer samt forhandlinger om faglige bistandsaftaler

b) deltage i forundersøgelsen af projekter og programmer samt i udarbejdelsen af udbudsmateriale og finde metoder til at forenkle forundersøgelsen af projekter og programmer og iværksættelsesprocedurerne

c) udarbejde finansieringsforslag

d) inden den territoriale anvisningsberettigede indkalder tilbud, godkende udbudsmaterialet vedrørende lokale offentlige udbud og kontrakter vedrørende katastrofebistand inden 30 dage fra det tidspunkt, hvor han modtager det fra den territoriale anvisningsberettigede

e) deltage i gennemgangen af tilbud og modtage kopi af de afgivne tilbud samt af resultaterne af behandlingen heraf

f) inden 30 dage godkende den territoriale anvisningsberettigedes forslag om tildeling af kontrakter vedrørende lokale offentlige udbud, underhåndsaftaler, katastrofebistand, tjenesteydelser samt bygge- og anlægsarbejder, der har en værdi på under 5 mio. EUR, og kontrakter vedrørende leverancer, der har en værdi på under 1 mio. EUR

g) inden 30 dage godkende andre forslag om tildeling af alle andre kontrakter end de ovenfor nævnte, som han har fået forelagt af den territoriale anvisningsberettigede, når følgende betingelser er til stede:

i) det valgte tilbud er det laveste af de tilbud, der opfylder kravene i udbudsmaterialet

ii) det valgte tilbud opfylder alle de udvælgelseskriterier, der er fastsat i udbudsmaterialet samt

iii) det valgte tilbud overskrider ikke det beløb, der er afsat til den pågældende kontrakt

h) såfremt de under litra g) nævnte betingelser ikke er til stede, fremsende forslaget til den ledende anvisningsberettigede, der træffer afgørelse inden 60 dage fra det tidspunkt, hvor delegationslederen modtog det. Når størrelsen af det valgte tilbud overskrider de beløb, der er afsat til kontrakten, træffer den ledende anvisningsberettigede de nødvendige forpligtelsesbeslutninger, efter at kontrakten er godkendt

i) godkende kontrakter og overslag, når udførelsen sker i offentligt regi, tillægskontrakter samt de af den territoriale anvisningsberettigede meddelte betalingstilladelser

j) sikre sig, at de projekter og programmer, der finansieres over den del af Fondens midler, som Kommissionen forvalter, økonomisk og teknisk set gennemføres korrekt

k) samarbejde med de nationale myndigheder i det OLT, hvor han repræsenterer Kommissionen, i forbindelse med en regelmæssig evaluering af foranstaltningerne

l) sende OLT alle hensigtsmæssige oplysninger eller dokumenter vedrørende procedurerne for iværksættelse af samarbejdet med henblik på udviklingsfinansiering, herunder navnlig kriterierne for forundersøgelse og evaluering af tilbud, samt

m) jævnligt underrette OLT-myndighederne om fællesskabsaktiviteter, der kan være af direkte betydning for samarbejdet mellem Fællesskabet og OLT.

3. Enhver yderligere uddelegering af administrative og/eller finansielle beføjelser til delegationslederen end dem, der er beskrevet i denne artikel, meddeles de territoriale anvisningsberettigede.

Artikel 14

Territorial anvisningsberettiget

1. Hver OLT's regering udpeger en territorial anvisningsberettiget, der repræsenterer det ved alle foranstaltninger, som finansieres over den del af Fondens midler, som Kommissionen og Banken forvalter. Den territoriale anvisningsberettigede kan overdrage en del af sine beføjelser; han underretter den ledende anvisningsberettigede om sådanne overdragelser.

2. Den territoriale anvisningsberettigede har følgende opgaver:

a) han er i nært samarbejde med delegationslederen ansvarlig for projekterne og programmernes udarbejdelse, forelæggelse og forundersøgelse

b) han indkalder i nært samarbejde med delegationslederen lokale offentlige tilbud, modtager tilbud, både lokale og internationale samt offentlige og begrænsede, forestår gennemgangen af dem, afgør resultatet af denne gennemgang, underskriver kontrakter og tillægskontrakter og godkender udgifter

c) han forelægger inden indkaldelse af lokale offentlige tilbud udbudsmaterialet for delegationslederen, som godkender det inden 30 dage

d) han afslutter behandlingen af tilbuddene inden for disses gyldighedsperiode under hensyn til tidsfristen for kontraktens godkendelse

e) han fremsender resultaterne af gennemgangen af tilbuddene samt forslag om tildelingen af kontrakten til delegationslederen med henblik på godkendelse inden for de frister, der er fastsat i artikel 15, litra f)

f) han fastsætter og anviser udgifter inden for rammerne af de midler, han har fået tildelt samt

g) han foretager under gennemførelsesforanstaltningerne de nødvendige tilpasninger for at sikre en økonomisk og teknisk set tilfredsstillende gennemførelse af de godkendte projekter og programmer.

3. Under foranstaltningernes gennemførelse har den territoriale anvisningsberettigede, forudsat at han underretter delegationslederen derom, beslutningsbeføjelser på følgende områder:

a) tekniske ændringer og detailtilpasninger, forudsat at de ikke påvirker de valgte tekniske løsninger og ikke overskrider det beløb, der er afsat til ændringer

b) ændringer i overslag under udførelsen

c) overførsler fra artikel til artikel inden for overslagene

d) ændringer i placeringen af projekter eller programmer, der består af flere enheder, når dette er berettiget af tekniske, økonomiske eller sociale grunde

e) pålæg eller eftergivelse af bod for forsinkelse

f) frigivelse af sikkerhedsstillelse

g) køb på det lokale marked uden hensyn til oprindelse

h) anvendelse af entreprenørmateriel og -maskiner, der ikke har oprindelse i OLT, medlemsstaterne eller AVS-staterne, når tilsvarende materiel og maskiner ikke fremstilles i OLT, medlemsstaterne og AVS-staterne

i) underleverancer

j) endelig overtagelse, forudsat at delegationslederen er til stede ved den foreløbige overtagelse, påtegner rapporterne herom og eventuelt er til stede ved den endelige overtagelse, navnlig når der ved den foreløbige overtagelse er taget så mange forbehold, at et større supplerende arbejde er påkrævet, samt

k) rekruttering af konsulenter og andre eksperter i faglig bistand.

4. Den territoriale anvisningsberettigede skal desuden:

a) udfærdige og, efter at overvågningsudvalget har givet tilladelse dertil, forelægge Kommissionen den årlige rapport om gennemførelsen

b) foretage den i artikel 22 nævnte midtvejsrevision

c) sikre, at de organer, der deltager i forvaltningen og gennemførelsen af EUF-programmer, anvender enten et separat regnskab eller hensigtsmæssige regnskabskoder for alle transaktioner vedrørende interventionen

d) tage alle nødvendige skridt til at sikre gennemførelse af artikel 16, 19, 24 og 30.

5. Når den årlige gennemførelsesrapport, der er omtalt i artikel 21, foreligger, gennemgår Kommissionen og den territoriale anvisningsberettigede hovedresultaterne fra det foregående år.

Efter denne gennemgang kan Kommissionen fremsætte bemærkninger til den territoriale anvisningsberettigede. Den territoriale anvisningsberettigede meddeler Kommissionen, hvilke skridt der er taget i forbindelse med disse bemærkninger. Hvis Kommissionen i behørigt begrundede tilfælde er af den opfattelse, at de trufne foranstaltninger ikke er tilstrækkelige, kan den rette henstillinger til OLT og den territoriale anvisningsberettigede om tilpasninger med henblik på at opnå mere effektive overvågnings- eller forvaltningsordninger sammen med en begrundelse for disse henstillinger.

Når den territoriale anvisningsberettigede modtager sådanne henstillinger, skal han vise, hvilke skridt der er taget til at forbedre overvågnings- eller forvaltningsordningerne, eller forklare, hvorfor der ikke er taget sådanne skridt.

Artikel 15

Regionale aktører

1. Forslag til et regionalt program forelægges af:

a) mindst to territoriale anvisningsberettigede, eller

b) undtagelsesvis af den territoriale anvisningsberettigede fra et enkelt OLT, når kun ét OLT er involveret i en foranstaltning, jf. artikel 16, stk. 1, litra b) til e), i associeringsafgørelsen.

2. De regionale programmer gennemføres af den territoriale anvisningsberettigede eller den i forslaget angivne organisation.

DEL IV

OVERVÅGNING, NYBEHANDLING, REVISION OG EVALUERING

KAPITEL 1

Overvågning

Artikel 16

OLT's ansvar

1. Uden at dette berører Kommissionens ansvar for gennemførelsen af Fællesskabets finansielle støtte, tager OLT i første instans ansvaret for finanskontrollen af denne støtte.

Med henblik herpå skal den territoriale anvisningsberettigede:

a) oprette og anvende forvaltnings- og kontrolordninger på en sådan måde, at det sikres, at Fællesskabets midler anvendes effektivt og korrekt. Der skal foretages passende intern og ekstern finanskontrol i overensstemmelse med internationalt accepterede revisionsstandarder af den kompetente finanskontrolmyndighed, som skal være uafhængig i udøvelsen af dette hverv

b) sende Kommissionen en beskrivelse af disse ordninger

c) sikre sig, at støtten forvaltes i overensstemmelse med alle gældende regler, og at de midler, der stilles til rådighed, anvendes i overensstemmelse med principperne for forsvarlig finansforvaltning

d) attestere, at de udgiftsanmeldelser, der forelægges Kommissionen, er nøjagtige, og sikre sig, at de er udarbejdet på grundlag af regnskabssystemer, der er baseret på udgiftsbilag, som kan kontrolleres

e) ved afslutningen af hver programmeringsperiode forelægge Kommissionen en erklæring, der er udfærdiget af en ekspert eller myndighed, der fungerer uafhængigt af forvaltningsmyndigheden. Erklæringen skal indeholde et sammendrag af konklusionerne af den kontrol, der er gennemført de foregående år, og en udtalelse om, hvorvidt betalingsanmodningen vedrørende restbeløbet er holdbar, og hvorvidt de operationer, der ligger til grund for den endelige udgiftserklæring, har været lovlige og formelt rigtige. OLT kan knytte deres egen kommentarer til denne erklæring, hvis de skønner det nødvendigt

f) samarbejde med Kommissionen om at sikre, at EUF-ressourcerne anvendes i overensstemmelse med principperne for forsvarlig finansforvaltning

g) forebygge, afsløre og korrigere uregelmæssigheder og i overensstemmelse med gældende regler give Kommissionen meddelelse herom samt om udviklingen i sager, hvor der er indledt administrativ eller retslig forfølgning, og

h) geninddrive midler, der er gået tabt som følge af en konstateret uregelmæssighed, idet de i givet fald opkræver morarenter

i) træffe alle nødvendige foranstaltninger for at sikre, at bestemmelserne i det vejledende program overholdes, herunder at den tidsplan for forpligtelser og betalinger, der blev aftalt ved programmeringen, bliver overholdt, samt

j) undersøge alle årsager til forsinkelser af gennemførelsen og stille forslag til passende foranstaltninger til at afhjælpe situationen.

2. Hvert år sendes der en revisionsplan og et sammendrag af resultaterne af den udførte revision til Kommissionen.

Revisionsrapporterne skal stå til Kommissionens disposition.

Artikel 17

Koordination

1. Kommissionen og OLT, der repræsenteres af den territoriale anvisningsberettigede, samarbejder og koordinerer planer, metoder og kontrol, for at den udførte kontrol kan blive så nyttig som muligt. De sender straks hinanden resultaterne af den kontrol, der er foretaget.

2. Mindst en gang om året undersøges og vurderes følgende:

a) resultaterne af den kontrol, som OLT og Kommissionen har foretaget

b) eventuelle bemærkninger fremsat af andre kontrolorganer eller -institutioner på nationalt plan eller på fællesskabsplan

c) de finansielle virkninger af konstaterede uregelmæssigheder og de foranstaltninger, der allerede er truffet eller skal træffes for at korrigere sådanne uregelmæssigheder, og i givet fald ændringer af forvaltnings- og kontrolordningerne.

3. Efter undersøgelsen og vurderingen i medfør af stk. 2, og uden at dette berører de foranstaltninger, som OLT straks skal træffe i henhold til artikel 16, kan Kommissionen fremsætte bemærkninger, navnlig vedrørende de finansielle virkninger af eventuelle konstaterede uregelmæssigheder.

Bemærkningerne rettes til den territoriale anvisningsberettigede i det pågældende OLT og ledsages om nødvendigt af en anmodning om foranstaltninger til at afhjælpe de konstaterede forvaltningsproblemer og rette op på påviste uregelmæssigheder, som ikke allerede er blevet korrigeret.

OLT har mulighed for at kommentere disse bemærkninger.

Artikel 18

Overvågningsudvalg

1. Et overvågningsudvalg fører tilsyn med gennemførelsen af hvert SPD.

OLT-myndighederne nedsætter overvågningsudvalget senest tre måneder efter godkendelsen af SPD.

2. Den territoriale anvisningsberettigede eller dennes repræsentant beklæder formandsposten i overvågningsudvalget.

En repræsentant for Kommissionen og i givet fald en repræsentant for Den Europæiske Investeringsbank deltager i arbejdet i overvågningsudvalget, hvor de har taleret.

Myndigheder eller organer, som udpeges af OLT, Kommissionen, den berørte medlemsstat og i givet fald Den Europæiske Investeringsbank og/eller andre samfinansieringsinstitutioner repræsenteres i udvalget. Hvis regionale eller lokale myndigheder eller private virksomheder har ansvaret for gennemførelsen af et projekt, og hvis de er direkte involveret i et projekt, repræsenteres de også i udvalgene.

3. Overvågningsudvalget fastsætter sin forretningsorden inden for det berørte OLT's institutionelle, juridiske og finansielle rammer og efter aftale med den territoriale anvisningsberettigede.

4. Den territoriale anvisningsberettigede forelægger til møderne i overvågningsudvalget statusrapporter efter den standardmodel, som Kommissionen har opstillet. Rapporten skal tilgå Kommissionen 15 arbejdsdage forud for det planlagte møde.

5. For at efterprøve støttens nyttevirkning og kvalitet skal overvågningsudvalget:

a) regelmæssigt undersøge, hvilke fremskridt der gøres med at nå de særlige mål for SPD

b) gennemgå den midtvejsrevision, der er omtalt i artikel 22, inden den sendes til Kommissionen

c) drøfte og godkende den årlige og den endelige rapport om gennemførelsen, inden de sendes til Kommissionen

d) drøfte og godkende eventuelle forslag til ændring af indholdet af SPD.

Artikel 19

Overvågningsindikatorer

Den territoriale anvisningsberettigede og overvågningsudvalget foretager overvågningen ud fra indikatorer, der er angivet i SPD.

Indikatorerne fastlægges efter den vejledende metode, som Kommissionen opstiller.

De skal vedrøre projekternes specifikke karakter og deres mål og vise:

a) inputs, outputs, resultater og så vidt muligt konsekvenser

b) udviklingen i den fysiske gennemførelse af støtten

c) hvor langt der er nået med gennemførelsen af finansieringsplanen.

KAPITEL 2

Efterprøvelse

Artikel 20

Nybehandlingsproces

1. Det finansielle samarbejde skal være tilstrækkeligt fleksibelt til, at foranstaltningerne konstant holdes på niveau med målene i associeringsafgørelsen, og at der kan tages hensyn til alle ændringer i det pågældende OLT's økonomiske situation, prioriteter og mål, særlig på grundlag af den årlige gennemførelsesrapport og midtvejsrevisionen eller i givet fald den årlige revision af SPD, jf. artikel 21, stk. 5.

2. Under ekstraordinære omstændigheder som omhandlet i bestemmelserne vedrørende humanitær bistand og katastrofebistand kan nybehandlingen foretages på anmodning fra hver af parterne.

Artikel 21

Årlig gennemførelsesrapport

1. Den territoriale anvisningsberettigede forelægger Kommissionen årlige gennemførelsesrapporter senest tre måneder inden udgangen af hvert komplette gennemførelsesår fra og med vedtagelsen af SPD.

2. Den årlige gennemførelsesrapport om SPD består af en fælles vurdering af gennemførelsen af programmet og tager hensyn til resultaterne af relevante overvågnings- og evalueringsaktiviteter.

3. Denne rapport udarbejdes lokalt og færdiggøres af den territoriale anvisningsberettigede, overvågningsudvalget og i givet fald delegationslederen inden for en frist på 60 dage.

4. Den omfatter navnlig en vurdering af:

a) de resultater, der er opnået i målsektoren eller -sektorerne i forhold til de fastsatte mål, konsekvensindikatorer og sektorpolitiske forpligtelser

b) projekter og programmer uden for målsektorerne og/eller inden for rammerne af flerårige programmer

c) brugen af ressourcer, der er afsat til ikke-statslige aktører

d) den faktiske gennemførelse af igangværende foranstaltninger, og i hvilket omfang tidsplanen for forpligtelser og betalinger er blevet overholdt samt

e) en eventuel udvidelse af programmeringen for de kommende år.

5. Om fornødent foretages der en årlig revision på basis af rapporten ved et partnerskabsmøde, jf. artikel 7 i associeringsafgørelsen.

Artikel 22

Midtvejsrevision

1. Der foretages en midtvejsrevision til at undersøge de indledende resultater af SPD, deres relevans, og i hvilket omfang målene er nået.

Den skal også omfatte en vurdering af udnyttelsen af de finansielle ressourcer og af overvågningens og gennemførelsens forløb.

2. Midtvejsrevisionen foretages på Kommissionens ansvar i samarbejde med den territoriale anvisningsberettigede og den berørte medlemsstat.

Den foretages generelt mellem 24 og 36 måneder efter denne forordnings ikrafttræden af en uafhængig vurderingsmand, forelægges overvågningsudvalget og sendes derefter til Kommissionen. Der kan fastsættes en anden frist i SPD, navnlig med hensyn til de indikatorer, der fastsættes i forbindelse med budgetstøtte.

3. Kommissionen undersøger revisionens relevans og kvalitet på basis af de kriterier, der er fastlagt i SPD, herunder overholdelsen af EUF-tildelingen.

KAPITEL 3

Revision

Artikel 23

Revision

1. Uanset den kontrol, som modtagerlandene foretager, kan Kommissionen og Revisionsretten med deres eget personale eller behørigt beføjede repræsentanter foretage tekniske og finansielle revisioner på stedet, herunder stikprøveundersøgelser og endelige revisioner af transaktioner, der er finansieret af EUF, og af forvaltnings- og kontrolordningerne med mindst en arbejdsdags varsel.

Kommissionen underretter det pågældende OLT herom, så den kan få den fornødne bistand. Det pågældende OLT's tjenestemænd og andre ansatte kan deltage i en sådan kontrol. Kommissionen kan anmode det pågældende OLT om at foretage kontrol på stedet til konstatering af, om en eller flere operationer er forskriftsmæssige. Tjenestemænd eller andre ansatte i Kommissionen kan deltage i en sådan kontrol.

2. Modtagerlandene bistår Kommissionens tjenestegrene og Revisionsretten ved revisioner med berøring til brugen af EUF-ressourcer.

Artikel 24

Revisionsspor

1. OLT's forvaltnings- og kontrolordninger skal omfatte et tilstrækkeligt revisionsspor i overensstemmelse med betingelserne i hver finansieringsaftale.

2. Et tilstrækkeligt revisionsspor er til stede, når:

a) de regnskaber, der føres på det relevante forvaltningsniveau, giver detaljerede oplysninger om de udgifter, der faktisk er afholdt ved EUF-finansierede foranstaltninger. Regnskaberne skal vise, hvornår de er oprettet, beløbet af hver udgiftspost, udgiftsbilagenes art og udbetalingsdato og -metode. Den nødvendige dokumentation (f.eks. fakturaer) skal vedlægges

b) foranstaltningens tekniske specifikationer og finansieringsplan, statusrapporter, dokumentation for tilskudsgodkendelse og udbuds- og kontraktindgåelsesprocedurer samt rapporter om inspektion af finansierede varer og tjenesteydelser også opbevares på det relevante forvaltningsniveau

c) alle berørte myndigheder og organer i tilfælde af edb-overførsel af regnskabsdata opnår tilstrækkelige oplysninger fra det lavere plan om deres regnskaber og beløb, der indberettes opad, således at der sikres et tilstrækkeligt revisionsspor fra de samlede sammenfattede beløb, der attesteres over for Kommissionen, ned til de enkelte udgiftsposter og bilag på de endelige modtageres niveau og hos de organer og firmaer, der udfører operationerne

3. den territoriale anvisningsberettigede tager de nødvendige skridt til at gennemføre denne artikel.

KAPITEL 4

Evaluering

Artikel 25

Evaluering

1. Evalueringen af SPD omfatter brugen af ressourcerne, støttens nytte og gennemslagskraft og dens virkninger, og der drages konklusioner og rettes henstillinger, navnlig på basis af allerede foreliggende evalueringsresultater.

Den skal vedrøre de faktorer, der har været afgørende for, om gennemførelsen var vellykket, samt det udførte arbejde og resultaterne, herunder en vurdering af, om de vil være varige.

2. Evalueringerne af SPD er Kommissionens ansvar i koordination med overvågningsudvalget.

3. Evalueringsprogrammet skitseres i SPD.

Evalueringerne skal navnlig:

a) tilvejebringe regelmæssige og uafhængige vurderinger af Fondens foranstaltninger og aktiviteter gennem en sammenligning af planlagte resultater og mål med de faktiske forhold og derved

b) gøre det muligt for OLT, medlemsstaterne og Kommissionen at gøre brug af erfaringerne herfra ved udformningen og gennemførelsen af fremtidige politikker og foranstaltninger.

4. Resultaterne af evalueringerne skal gøres offentligt tilgængelige.

Artikel 26

Evalueringsprocedurer

Uanset de evalueringer, der foretages af OLT og Kommissionen, kan OLT og Kommissionen i fællesskab og i samarbejde med den berørte medlemsstat foretage evalueringer af programmer, projekter og andre aktiviteter i forbindelse med gennemførelsen af SPD.

DEL V

FINANSIELLE TILPASNINGER

Artikel 27

Tilpasning af EUF-tildelingerne

Med udgangspunkt i resultaterne af overvågningen, revisionen og evalueringerne og under hensyn til bemærkningerne fra overvågningsudvalget kan Kommissionen tilpasse beløbene og betingelserne i det oprindelige SPD på eget initiativ eller på forslag af det berørte OLT på baggrund af det pågældende OLT's aktuelle behov og resultater.

Denne tilpasning finder normalt sted ved midtvejsrevisionen efter proceduren i artikel 22 i associeringsafgørelsen mellem 24 og 36 måneder efter denne forordnings ikrafttræden eller i tilfælde af uregelmæssigheder så hurtigt som muligt.

Artikel 28

Suspension af betalinger

1. Kommissionen suspenderer betalingerne og anmoder med en begrundelse herfor OLT om at fremsætte sine bemærkninger og i givet fald foretage korrektioner inden for en bestemt tidsfrist, hvis den efter at have foretaget den nødvendige kontrol konkluderer:

a) at et OLT ikke har overholdt sine forpligtelser, eller

b) at hele eller en del af SPD ikke berettiger til en del af eller hele EUF-bidraget eller

c) at forvaltnings- eller kontrolordningerne er behæftet med betydelige mangler, som vil kunne føre til uregelmæssigheder af systemkarakter.

2. Den frist, inden for hvilken det pågældende OLT kan reagere på en anmodning om at fremsætte sine bemærkninger og i givet fald foretage korrektioner, er på to måneder, undtagen i behørigt dokumenterede tilfælde, hvor Kommissionen kan indrømme en længere frist.

3. Gør et OLT indsigelse mod Kommissionens bemærkninger, indbydes det pågældende OLT og den berørte medlemsstat til et partnerskabsmøde med Kommissionen, hvor alle parter bestræber sig på at nå til enighed om bemærkningerne og de konklusioner, der skal drages deraf.

Når et OLT gør indsigelse mod Kommissionens bemærkninger, og der finder et ad hoc-partnerskabsmøde sted, begynder den tremåneders frist, der er omhandlet i stk. 5, og inden for hvilken Kommissionen kan træffe en afgørelse, at løbe fra datoen for partnerskabsmødet.

4. Foreslår Kommissionen finansielle korrektioner, gives OLT lejlighed til ved en gennemgang af de relevante sagsakter at bevise, at den faktiske uregelmæssighed er af mindre omfang end anslået af Kommissionen.

Undtagen i behørigt dokumenterede tilfælde må den frist, der gives til denne gennemgang, ikke overstige en yderligere periode på to måneder efter den tomåneders frist, der er omhandlet i stk. 2.

Kommissionen tager hensyn til bevisligheder, der fremlægges af OLT inden for tidsfristerne.

5. Efter udløbet af den frist, der er fastsat i stk. 2, kan Kommissionen, hvis der ikke er tilvejebragt enighed, og hvis OLT endnu ikke har foretaget korrektioner, tage hensyn til eventuelle bemærkninger fra OLT og medlemsstaterne og inden tre måneder beslutte:

a) at nedsætte betalingerne, eller

b) foretage de nødvendige korrektioner ved at annullere hele EUF-tildelingen eller en del heraf.

6. Uden at dette berører stk. 1 til 5 kan Kommissionen efter behørig kontrol suspendere en mellemliggende betaling eller en del deraf, hvis den konstaterer, at de pågældende udgifter er behæftet med en væsentlig uregelmæssighed, som ikke er blevet korrigeret, og at øjeblikkelig indskriden er nødvendig.

Kommissionen underretter det pågældende OLT om sine foranstaltninger og årsagerne hertil. Er årsagerne til suspensionen fortsat til stede fem måneder senere, eller har det pågældende OLT fem måneder senere ikke underrettet Kommissionen om, hvilke foranstaltninger den har truffet med henblik på at korrigere den væsentlige uregelmæssighed, finder artikel 30 anvendelse.

Artikel 29

Inddrivelse og tilbagebetaling

1. Alle tilbagebetalinger til Kommissionen skal ske på den forfaldsdato, der er angivet på indtægtsordren, der udarbejdes i overensstemmelse med artikel 45 i EUF-finansforordningen. Forfaldsdatoen er den sidste dag i den anden måned efter udstedelsen af ordren.

2. Betalingsforsinkelser medfører morarenter fra den forfaldsdato, der er angivet i stk. 1, indtil datoen for den faktiske betaling. Rentesatsen er halvandet procentpoint over den sats, der anvendes af Den Europæiske Centralbank for dens vigtigste refinansieringsoperationer på den første arbejdsdag i den måned, hvor forfaldsdatoen falder.

3. Den territoriale anvisningsberettigede fører regnskab over beløb, der kan inddrives af allerede udbetalt fællesskabsstøtte, og drager omsorg for, at beløbene inddrives uden uberettiget forsinkelse.

Modtageren tilbagebetaler ethvert beløb, der skal inddrives, sammen med renter på morarentekontoen, ved fradrag af de pågældende beløb fra den næste udgiftsopgørelse og anmodninger til Kommissionen om betaling eller, hvis dette er utilstrækkeligt, ved tilbagebetaling til Fællesskabet.

Den territoriale anvisningsberettigede sender en gang om året en opgørelse over de beløb, der på det tidspunkt afventer inddrivelse, grupperet efter året for indledning af inddrivelsesproceduren.

DEL VI

AFSLUTTENDE BESTEMMELSER

Artikel 30

Information og reklameaktiviteter

1. OLT drager omsorg for, at der gøres passende reklame for EUF-programmerne med henblik på:

a) at gøre den brede offentlighed opmærksom på, hvilke rolle Fællesskabet spiller i forbindelse med disse programmer

b) at informere potentielle modtagere og erhvervsorganisationer om, hvilke muligheder der tilbydes.

2. Modtagerlandene skal navnlig drage omsorg for, at der opstilles direkte synlig skiltning, som viser, hvilke fysiske projekter der finansieres af Fællesskabet, sammen med Fællesskabets logo, og at repræsentanter for Fællesskabets institutioner involveres behørigt i de vigtigste offentlige aktiviteter i forbindelse med EUF-støttede programmer.

Artikel 31

Ikrafttræden

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. december 2002.

På Kommissionens vegne

Poul Nielson

Medlem af Kommissionen

(1) EFT L 314 af 30.11.2001, s. 1.

(2) EFT L 317 af 15.12.2002, s. 355.

(3) KOM(2002) 290 endelig af 11.6.2002.